**MATEMATIKA**

Az iskolai matematikatanítás célja, hogy hiteles képet nyújtson a matematikáról mint tudásrendszerről és mint sajátos emberi megismerési, gondolkodási, szellemi tevékenységről. A matematika tanulása érzelmi és motivációs vonatkozásokban is formálja, gazdagítja a személyiséget, fejleszti az önálló rendszerezett gondolkodást, és alkalmazásra képes tudást hoz létre. A matematikai gondolkodás fejlesztése segíti a gondolkodás általános kultúrájának kiteljesedését.

A matematikatanítás feladata a matematika különböző arculatainak bemutatása. A matematika: kulturális örökség; gondolkodásmód; alkotó tevékenység; a gondolkodás örömének forrása; a mintákban, struktúrákban tapasztalható rend és esztétikum megjelenítője; önálló tudomány; más tudományok segítője; a mindennapi élet része és a szakmák eszköze.

A tanulók matematikai gondolkodásának fejlesztése során alapvető cél, hogy mind inkább ki tudják választani és alkalmazni tudják a természeti és társadalmi jelenségekhez illeszkedő modelleket, gondolkodásmódokat (analógiás, heurisztikus, becslésen alapuló, matematikai logikai, axiomatikus, valószínűségi, konstruktív, kreatív stb.), módszereket (aritmetikai, algebrai, geometriai, függvénytani, statisztikai stb.) és leírásokat. A matematikai nevelés sokoldalúan fejleszti a tanulók modellalkotó tevékenységét. Ugyanakkor fontos a modellek érvényességi körének és gyakorlati alkalmazhatóságának eldöntését segítő képességek fejlesztése. Egyaránt lényeges a reproduktív és a problémamegoldó, valamint az alkotó gondolkodásmód megismerése, elsajátítása, miközben nem szorulhat háttérbe az alapvető tevékenységek (pl. mérés, alapszerkesztések), műveletek (pl. aritmetikai, algebrai műveletek, transzformációk) automatizált végzése sem. A tanulás elvezethet a matematika szerepének megértésére a természet- és társadalomtudományokban, a humán kultúra számos ágában. Segít kialakítani a megfogalmazott összefüggések, hipotézisek bizonyításának igényét. Megmutathatja a matematika hasznosságát, belső szépségét, az emberi kultúrában betöltött szerepét. Fejleszti a tanulók térbeli tájékozódását, esztétikai érzékét.

A tanulási folyamat során fokozatosan meg kell ismertetni a tanulókkal a matematika belső struktúráját (fogalmak, axiómák, tételek, bizonyítások elsajátítása), mindezekkel fejlesztve a tanulók absztrakciós és szintetizáló képességét. Az új fogalmak alkotása, az összefüggések felfedezése és az ismeretek feladatokban való alkalmazása fejleszti a kombinatív készséget, a kreativitást, az önálló gondolatok megfogalmazását, a felmerült problémák megfelelő önbizalommal történő megközelítését, megoldását. A diszkussziós képesség fejlesztése, a többféle megoldás keresése, megtalálása és megbeszélése a többféle nézőpont érvényesítését, a komplex problémakezelés képességét is fejleszti. A folyamat végén a tanulók eljutnak az önálló, rendszerezett, logikus gondolkodás bizonyos szintjére.

A műveltségi terület a különböző témakörök szerves egymásra épülésével kívánja feltárni a matematika és a matematikai gondolkodás világát. A fogalmak, összefüggések érlelése és a matematikai gondolkodásmód kialakítása egyre emelkedő szintű spirális felépítést indokol az életkori, egyéni fejlődési és érdeklődési sajátosságoknak, a bonyolódó ismereteknek, a fejlődő absztrakciós képességnek megfelelően. Ez a felépítés egyaránt lehetővé teszi a lassabban haladókkal való foglalkozást és a tehetség kibontakoztatását.

A matematikai értékek megismerésével és a matematikai tudás birtokában a tanulók hatékonyan tudják használni a megszerzett kompetenciákat az élet különböző területein. A matematika a maga hagyományos és modern eszközeivel segítséget ad a természettudományok, az informatika, a technikai, a humán műveltségterületek, illetve a választott szakma ismeretanyagának tanulmányozásához, a mindennapi problémák értelmezéséhez, leírásához és kezeléséhez. Ezért a tanulóknak rendelkezniük kell azzal a képességgel és készséggel, hogy alkalmazni tudják matematikai tudásukat, és felismerjék, hogy a megismert fogalmakat és tételeket változatos területeken használhatjuk Az adatok, táblázatok, grafikonok értelmezésének megismerése nagyban segítheti a mindennapokban, és különösen a média közleményeiben való reális tájékozódást. Mindehhez elengedhetetlen egyszerű matematikai szövegek értelmezése, elemzése. A tanulóktól meg kell követelni a szaknyelv életkornak megfelelő, pontos használatát, a jelölésrendszer helyes alkalmazását írásban és szóban egyaránt.

A tanulók rendszeresen oldjanak meg önállóan feladatokat, aktívan vegyenek részt a tanítási, tanulási folyamatban. A feladatmegoldáson keresztül a tanuló képessé válhat a pontos, kitartó, fegyelmezett munkára. Kialakul bennük az önellenőrzés igénye, a sajátunkétól eltérő szemlélet tisztelete. Mindezek érdekében is a tanítás folyamában törekedni kell a tanulók pozitív motiváltságának biztosítására, önállóságuk fejlesztésére. A matematikatanítás, -tanulás folyamatában egyre nagyobb szerepet kaphat az önálló ismeretszerzés képességnek fejlesztése, az ajánlott, illetve az önállóan megkeresett, nyomtatott és internetes szakirodalom által. A matematika lehetőségekhez igazodva támogatni tudja az elektronikus eszközök (zsebszámológép, számítógép, grafikus kalkulátor), az internet, az oktatóprogramok célszerű felhasználását, ezzel hozzájárul a digitális kompetencia fejlődéséhez.

A tananyag egyes részleteinek csoportmunkában való feldolgozása, a feladatmegoldások megbeszélése az együttműködési képesség, a kommunikációs képesség fejlesztésének, a reális önértékelés kialakulásának fontos területei. Ugyancsak nagy gondot kell fordítani a kommunikáció fejlesztésére (szövegértésre, mások szóban és írásban közölt gondolatainak meghallgatására, megértésére, saját gondolatok közlésére), az érveken alapuló vitakészség fejlesztésére. A matematikai szöveg értő olvasása, tankönyvek, lexikonok használata, szövegekből a lényeg kiemelése, a helyes jegyzeteléshez szoktatás a felsőfokú tanulást is segíti.

Változatos példákkal, feladatokkal rá lehet mutatni arra, hogy milyen előnyöket jelenthet a mindennapi életben, ha valaki jártas a problémamegoldásban. A matematikatanításnak kiemelt szerepe van a pénzügyi-gazdasági kompetenciák kialakításában. Életkortól függő szinten, rendszeresen foglalkozni kell olyan feladatokkal, amelyekben valamilyen probléma legjobb megoldását keressük. Kiemelt szerepet kell szánni azoknak az optimumproblémáknak, amelyek gazdasági kérdésekkel foglalkoznak, amikor költség, kiadás minimumát; elérhető eredmény, bevétel maximumát keressük. Fokozatosan be kell vezetni a matematika feladatokba a pénzügyi fogalmakat: bevétel, kiadás, haszon, kölcsön, kamat, értékcsökkenés, -növekedés, törlesztés, futamidő. Ezek a feladatok erősítik a tanulókban azt a tudatot, hogy matematikából valóban hasznos ismereteket tanulnak, illetve hogy a matematika alkalmazása a mindennapi élet szerves része. Az életkor előrehaladtával egyre több példát kell mutatni arra, hogy milyen területeken tud segíteni a matematika. Fel kell hívni a figyelmet arra, hogy milyen matematikai ismerteket alkalmaznak az alapvetően matematikaigényes, illetve a matematikát csak kisebb részben használó szakmák (pl. informatikus, mérnök, közgazdász, pénzügyi szakember, biztosítási szakember, illetve vegyész, grafikus, szociológus), ezzel is segítve a tanulók pályaválasztását.

A matematikához való pozitív hozzáállást nagyban segíthetik a matematika tartalmú játékok és a matematikához kapcsolódó érdekes problémák és feladványok.

A matematika a kultúrtörténetnek is része. Segítheti a matematikához való pozitív hozzáállást, ha bemutatásra kerül a tananyag egyes elemeinek a művészetekben való alkalmazása. A motivációs bázis kialakításában komoly segítség lehet a matematikatörténet egy-egy mozzanatának megismertetése.

Minden életkori szakaszban fontos a differenciálás. Ez nemcsak az egyéni igények figyelembevételét jelenti. Sokszor az alkalmazhatóság vezérli a tananyag és a tárgyalásmód megválasztását, más esetekben a tudományos igényesség szintje szerinti differenciálás szükséges. Egy adott osztály matematikatanítása során a célok, feladatok teljesíthetősége igényli, hogy a tananyag megválasztásában a tanulói érdeklődés és a pályaorientáció is szerepet kapjon. A matematikát alkalmazó pályák felé vonzódó tanulók gondolkodtató, kreativitást igénylő versenyfeladatokkal motiválhatók, a humán területen továbbtanulni szándékozók számára érdekesebb a matematika kultúrtörténeti szerepének kidomborítása, másoknak a középiskolai matematika gyakorlati alkalmazhatósága fontos. A fokozott szaktanári figyelem, az iskolai könyvtár és az elektronikus eszközök használatának lehetősége segíthetik az esélyegyenlőség megvalósulását.

Az iskoláztatás kezdő szakaszában a matematikatanulás-tanítás célja, hogy formálódjon és gazdagodjon a gyermekek személyisége és gondolkodása. Az életkori sajátosságoknak megfelelően játékos tevékenységekkel, a fokozatosság elvének betartásával és a tapasztalatokon alapuló megismerési módszerek alkalmazásával jutunk közelebb a matematika tudományának megismeréséhez. Ezért a manuális, tárgyi tevékenységek szükségesek a fogalmak kellően változatos, gazdag, konkrét tartalmának megismeréséhez.

Alapvető fontosságú a tapasztalatszerzéssel megérlelt fogalmak alapozása, alakítása, egyes matematikai tartalmak értő ismerete, a helyes szövegértelmezés és a matematikai szaknyelv használatának előkészítése, egyes fogalmak pontos használata. A tanulók aktív cselekvő tevékenységén keresztül erősödik az akarati, érzelmi önkifejező képességük, kommunikációjuk, együttműködési készségük, önismeretük. A sokszorosan (tévedésekkel és korrekcióval) bejárt utak nélkül nincs mód az önálló ismeretszerzés megtanulására. A gyerekek tempójának megfelelően haladva, az alaposabb, mélyebb tudás kiépítésére kell helyezni a hangsúlyt. A tananyag feldolgozására apró lépésekkel, spirális felépítésben kerüljön sor.

Fontos, hogy biztosított legyen a gyerekek számára az alkotás lehetősége, melyben megnyilvánulhat kreativitásuk, fejlődhet kezdeményező és problémamegoldó képességük. Ez lehet az alapja a konstruktív gondolkodásuk kialakulásának, valamint ennek során a tanulók felkészülnek az önálló ismeretszerzésre, az örömet nyújtó egész életen át tartó tanulásra. Ebben a korban a képességfejlesztésnek, a kreatív és kritikai gondolkodás kialakításának van kiemelt szerepe. Ez a szakasz a tanulói kíváncsiságra és érdeklődésre épít, és ezáltal fejleszti a tanulók megismerési és gondolkodási képességét. Az önellenőrzés képességének fejlesztésével további felfedezésre, kutatásra ösztönöz.

Az alsó tagozatos matematikaoktatás fontos feladata felfedeztetni a matematika és a valóság elemi kapcsolatát; kialakítani a helyes tanulási szokásokat, az önálló ismeretszerzés képességét az alapvető ismeretek közös, de egyre önállóbb feldolgozásával és alkalmazásával; fejleszteni a problémafelismerő és problémamegoldó, alkotó gondolkodásmódot; biztos szám- és műveletfogalmat kialakítani, fejleszteni a számolási készséget.

A tantárgyi oktató-, ismeretterjesztő- és fejlesztő számítógépes programok használata a helyi lehetőségekhez mérten kerüljön bele az iskola pedagógiai programjába, a helyi tantervbe.

Az egyes tematikus egységekre javasolt óraszámokat a táblázatok tartalmazzák. Ezen kívül számonkérésre 16, ismétlésre 8 óra van tervezve.

**1–2. évfolyam**

|  |  |  |
| --- | --- | --- |
| **Tematikai egység /Fejlesztési cél** | **1. Gondolkodási módszerek, halmazok, matematikai logika, kombinatorika, gráfok** | **Órakeret folyamatos** |
| **Előzetes tudás** | Tárgyak, személyek, dolgok csoportosítása. Irányok (lent, fent, jobbra, balra) ismerete. Egyszerű utasítások megértése, annak megfelelő tevékenység. A feladat gondolati úton való megoldásának képessége (helykeresés, párválasztás, eszközválasztás). Tevékenységekben (rajzaiban) újszerű ötletek, kreativitás, fantázia megjelenése. |
| **A tematikai egység nevelési-fejlesztési céljai** | Egyszerű matematikai szakkifejezések, jelölések megismertetése. Az összehasonlítás képességének fejlesztése. Tárgyak, személyek, dolgok jellemzése egy-két tulajdonsággal. Halmazszemlélet megalapozása. Gondolatok, megfigyelések többféle módon történő kifejezése.  |
| **Ismeretek** | **Fejlesztési követelmények** | **Kapcsolódási pontok** |
| Tárgyak, személyek, dolgok összehasonlítása, válogatása, rendezése, csoportosítása, halmazok képzése közös tulajdonságok alapján. | Összességek alkotása adott feltétel szerint, halmazalkotás.Személyekkel vagy tárgyakkal kapcsolatos jellemzők azonosítása, összegyűjtése, csoportosítása pl. interaktív tábla segítségével. | *Környezetismeret:* tárgyak, élőlények összehasonlítása, csoportosítása különböző tulajdonságok alapján, pl. élőhely, táplálkozási mód. |
| Állítások igazságtartalmának eldöntése.Több, kevesebb, ugyanannyi szavak értő ismerete, használata.Egyszerű matematikai szakkifejezések és jelölések bevezetése a fogalmak megnevezésére. | Relációszókincs: kisebb, nagyobb, egyenlő.Jelrendszer ismerete és használata (=, <, >).Lehetőség szerint számítógépes, interaktív táblához kapcsolódó oktatóprogramok alkalmazása. | *Környezetismeret:* természeti jelenségekről tett igaz-hamis állítások. |
| Halmazok számossága.Halmazok összehasonlítása. Megállapítások: mennyivel több, mennyivel kevesebb, hányszor annyi elemet tartalmaz. Csoportosítások. | Állítások megfogalmazása.Összehasonlítás, azonosítás, megkülönböztetés.Tantárgyi oktató- és ismeretterjesztő programok futtatása. | *Testnevelés és sport:* párok, csoportok alakítása. *Magyar nyelv és irodalom:* szavak csoportosítása szótagszám szerint. |
| Néhány elem sorba rendezése próbálgatással. | Finommotoros koordinációk: apró tárgyak rakosgatása. | *Testnevelés és sport:* sorban állás különböző szempontok szerint. |
| **Kulcsfogalmak/ fogalmak** | Több, kevesebb, ugyanannyi, kisebb, nagyobb, egyenlő. |

|  |  |  |
| --- | --- | --- |
| **Tematikai egység/Fejlesztési cél** | **2. Számelmélet, algebra** | **Órakeret** **147 óra** |
| **Előzetes tudás** | Számolás szóban egyesével 10-ig. Személyek, dolgok számlálása tízig. Számok mutatása ujjaikkal. Elemi mennyiségi ismeretek: mennyiségek megkülönböztetése (nagyobb, kisebb, több, kevesebb, semmi). Párba rendeződés képessége (kettesével sorakozás), párok összeválogatása (cipők, kesztyűk). |
| **A tematikai egység nevelési-fejlesztési céljai** | Számlálás, számolási készség fejlesztése. A tartós figyelem fejlesztése.Kétváltozós műveletek értelmezésének tapasztalati előkészítése. Az összeadás, kivonás, bontás, pótlás fogalmának kialakítása, elmélyítése és a műveletek elvégzése az adott számkörben. A matematikai szaknyelv életkornak megfelelő használata.Elnevezések, jelölések használata, számolási eljárások alkalmazása.  |
| **Ismeretek** | **Fejlesztési követelmények** | **Kapcsolódási pontok** |
| Számfogalom kialakítása 20-as, 100-as számkörben. A valóság és a matematika elemi kapcsolatainak felismerése.Tárgyak megszámlálása egyesével, kettesével. Számok nevének sorolása, növekvő és csökkenő sorrendben. | Számlálás, számolási készség fejlesztése.A szám- és műveletfogalom tapasztalati úton való alakítása.Számok közötti összefüggések felismerése, a műveletek értelmezése tárgyi tevékenységgel és szöveg alapján. Fejben történő számolási képesség fejlesztése.A valóság és a matematika elemi kapcsolatainak felismerése.Tárgyak megszámlálása egyesével, kettesével.Analógiás gondolkodás alapozása. | *Környezetismeret:* tapasztalatszerzés a közvetlen és tágabb környezetben, tárgyak megfigyelése, számlálása.*Testnevelés és sport:* lépések, mozgások számlálása.*Ének-zene:* ritmus, taps.*Magyar nyelv és irodalom:* mesékben előforduló számok. |
| Számok írása, olvasása 20-ig, 100-ig. Számok képzése, bontása helyi érték szerint. | Egyedi tapasztalatok értelmezése (pl. ujjszámolás).Számjelek használata.Jelek szerepe, írása, használata és értelmezése.A számok számjegyekkel történő helyes leírásának fejlesztése. | *Technika, életvitel és gyakorlat*: számjegyek formázása gyurmából, emlékezés tapintás alapján a számjegyek formájára.*Magyar nyelv és irodalom*: betűelemek írása. |
| Számok becsült és valóságos helye a számegyenesen (egyes, tízes) számszomszédok. Számok nagyság szerinti összehasonlítása. Számok egymástól való távolsága a számegyenesen. | Mennyiségek megfigyelése, összehasonlítása.A mennyiségi viszonyok jelölése nyíllal, relációjellel.A tájékozódást segítő viszonyok megismerése: között, mellett.Tájékozódás a tanuló saját testéhez képest (bal, jobb). Tájékozódás lehetőleg interaktív program használatával is.  | *Testnevelés és sport:* tanulók elhelyezkedése egymáshoz viszonyítva.*Vizuális kultúra:* tájékozódás a síkon ábrázolt térben. |
| Számok összeg- és különbségalakja. | Számok összeg- és különbségalakjának előállítása, leolvasása kirakással, rajzzal.Megfigyelés, rendszerezés, általánosítás.Állítások megfogalmazása. |  |
| Darabszám, sorszám, és mérőszám fogalmának megkülönböztetése.Számok tulajdonságai: páros, páratlan. | Darabszám, sorszám és mérőszám szavak értő ismerete és használata.Tulajdonságok felismerése, megfogalmazása.Számok halmazokba sorolása.Lehetőleg tantárgyi oktatóprogram használata páratlan-páros tulajdonság megértéséhez. | *Környezetismeret*: természeti tárgyak megfigyelése, számlálása. |
| A római számok írása, olvasása **I, V, X** jelekkel.A római számok története. |  | *Magyar nyelv és irodalom*: könyvekben a fejezetszám kiolvasása.*Környezetismeret:* eligazodás a hónapok között. |
| Összeadás, kivonás értelmezése.Összeadandók, tagok, összeg.Kisebbítendő, kivonandó különbség.Az összeadás és a kivonás kapcsolata.Az összeadás tagjainak felcserélhetősége. | Műveletfogalom alapozása, összeadás, kivonás értelmezése többféle módon.Műveletek tárgyi megjelenítése, matematikai jelek, műveleti jelek használata.A megfigyelőképesség fejlesztése konkrét tevékenységeken keresztül.Összeadás, kivonás hiányzó értékeinek meghatározása (pótlás).Műveletek megfogalmazása, értelmezése.A műveletek elvégzése fejben és írásban több tag esetén is.Tantárgyi fejlesztőprogram használata. |  |
| Szorzás, osztás fejben és írásban. A szorzás értelmezése ismételt összeadással. Szorzótényezők, szorzat.Szorzótábla megismerése 100-as számkörben.Osztás 100-as számkörben. Bennfoglaló táblák.Osztandó, osztó, hányados, maradék.Maradékos osztás a maradék jelölésével.A szorzás és az osztás kapcsolata. | Az összeadás és a szorzás kapcsolatának felismerése.Szóbeli és írásbeli számolási készség fejlesztése.Algoritmusok követése az egyesekkel és tízesekkel végzett műveletek körében.Fejlesztőprogram használata a műveletek helyességének ellenőrzésére. |  |
| Műveleti tulajdonságok: tagok, tényezők felcserélhetősége.A zárójel használata.A műveletek sorrendje. | Kreativitás, önállóság fejlesztése a műveletek végzésében. |  |
| Szöveges feladat értelmezése, megoldása.Megoldás próbálgatással, következtetéssel.Ellenőrzés. Szöveges válaszadás.Tevékenységről, képről, számfeladatról szöveges feladat alkotása, leírása a matematika nyelvén. | Mondott, illetve olvasott szöveg értelmezése, eljátszása, megjelenítése rajz segítségével, adatok, összefüggések kiemelése, leírása számokkal.Állítások, kérdések megfogalmazása képről, helyzetről, történésről szóban, írásban.Lényegkiemelő és probléma-megoldó képesség formálása matematikai problémák ábrázolásával, szöveges feladatok megfogalmazásával. | *Vizuális kultúra:* hallott, látott, elképzelt történetekvizuális megjelenítése.*Magyar nyelv és irodalom:* az olvasott, írott szöveg megértése, adatok keresése, információk kiemelése. |
| Szimbólumok használata matematikai szöveg leírására, az ismeretlen szimbólum kiszámítása. |  |  |
| **Kulcsfogalmak/ fogalmak** | Összeg, összeadandó, tag, különbség, kisebbítendő, kivonandó, szorzat, tényező, osztandó, osztó, hányados, maradék, számegyenes, művelet, zárójel, páros, páratlan, egy- és kétjegyű számok, darabszám, sorszám, tőszám, felcserélhetőség, szorzótábla, bennfoglaló tábla, részekre osztás. |

|  |  |  |
| --- | --- | --- |
| **Tematikai egység/ Fejlesztési cél** | **3. Függvények, az analízis elemei** | **Órakeret****32 óra** |
| **Előzetes tudás** | Tárgyak sorba rendezésének képessége (szín-, méret-, forma szerint). Előrajzolás után díszítő sor rajzolása, a minták váltakozásával. Az idő múlásának megfigyelése, periódikusan ismétlődő események a napi tevékenységekben. |
| **A tematikai egység nevelési-fejlesztési céljai** | Számok, mennyiségek közötti viszonyokra vonatkozóan egyszerű megállapítások megfogalmazása. Változások észrevétele, megfigyelése, indoklása. |
| **Ismeretek** | **Fejlesztési követelmények** | **Kapcsolódási pontok** |
| A sorozat fogalmának kialakítása.Tárgy-, jel- és számsorozatok szabályának felismerése.Növekvő és csökkenő sorozatok. | Sorozat képzése tárgyakból, jelekből, alakzatokból, számokból.Számsorozat szabályának felismerése, folytatása, kiegészítése megadott vagy felismert összefüggés alapján.Az összefüggéseket felismerő és a rendező képesség fejlesztése a változások, periodikusság, ritmus, növekedés, csökkenés megfigyelésével.Megkezdett sorozatok folytatása adott szabály szerint. | *Ének-zene:* periodikusság zenei motívumokban. |
| Összefüggések, szabályok. Számok, mennyiségek közötti kapcsolatok és jelölésük nyíllal.Számok táblázatba rendezése.Számpárok közötti kapcsolatok. | Egyszerűbb összefüggések, szabályszerűségek felismerése.Szabályjátékok alkotása.Kreativitást fejlesztő feladatsorok megoldása.Változó helyzetek megfigyelése, a változás jelölése nyíllal. |  |
| **Kulcsfogalmak/ fogalmak** | Sorozat, számsorozat, növekvő, csökkenő. Szabály, kapcsolat. |

|  |  |  |
| --- | --- | --- |
| **Tematikai egység/ Fejlesztési cél** | **4. Geometria** | **Órakeret****46 óra** |
| **Előzetes tudás** | Formák között különbség felismerése (kerek, szögletes). Az azonos formák közül az eltérők kiválogatásának képessége. Adott formák összekapcsolása tárgyakkal. Térbeli tájékozódás a testsémáknak megfelelően. |
| **A tematikai egység nevelési-fejlesztési céljai** | Megfigyelőképesség, tartós figyelem fejlesztése. Feladattudat és feladattartás fejlesztése. Térszemlélet kialakításának alapozása. Finommotorikus mozgás fejlesztése. Pontosság, tervszerűség, kitartás a munkában. Helyes és biztonságos eszközkezelés. A környezet megismerésének igénye. Mennyiségfogalmak kialakítása a 100-as számkörben, mérések alkalmilag választott és szabvány mérőeszközökkel. Gyakorlottság kialakítása tényleges mérésekben. Irányok megismerése, alkalmazása. |
| **Ismeretek** | **Fejlesztési követelmények** | **Kapcsolódási pontok** |
| Az egyenes és görbe vonal megismerése. | Tudatos megfigyelés.Egyenes rajzolása vonalzóval.Objektumok alkotása szabadon. | *Környezetismeret:* közvetlen környezet megfigyelése a testek formája szerint (egyenes és görbe vonalak keresése). |
| A képszerkesztő program néhány rajzeszközének ismerete, a funkciók azonosítása, gyakorlati alkalmazása. | A számítógép kezelése segítséggel. |  |
| Tapasztalatgyűjtés egyszerű alakzatokról.Képnézegető programok alkalmazása. | A megfigyelések megfogalmazása az alakzatok formájára vonatkozóan. Alakzatok másolása, összehasonlítása, annak eldöntése, hogy a létrehozott alakzat rendelkezik-e a kiválasztott tulajdonsággal.A geometriai alakzatokhoz kapcsolódó képek megtekintése, készítése.  | *Vizuális kultúra:* Geometriai alakzatok rajzolása, nyírása. A vizuális nyelv alapvető eszközeinek (pont, vonal, forma) használata és megkülönböztetése. Kompozíció alkotása geometriai alakzatokból (mozaikkép). |
| Tengelyesen tükrös alakzat előállítása hajtogatással, nyírással, megfigyelése tükör segítségével.A tapasztalatok megfogalmazása.Képnézegető programok. alkalmazása. | A tükrös alakzatokhoz kapcsolódó képek megtekintése, jellemzése. | *Környezetismeret:* alakzatok formájának megfigyelése a környezetünkben. |
| Sík- és térbeli alakzatok megfigyelése, szétválogatása, megkülönböztetése. | Síkidom és test különbségének megfigyelése.Síkidomok előállítása hajtogatással, nyírással, rajzolással. Testek építése testekből másolással, vagy szóbeli utasítás alapján. | *Vizuális kultúra; környezetismeret:* tárgyak egymáshoz való viszonyának, helyzetének, arányának megfigyelése. |
| Síkidomok (négyzet, téglalap, háromszög, kör).Tulajdonságok, kapcsolatok, azonosságok és különbözőségek. | Síkidomok rajzolása szabadon és szavakban megadott feltétel szerint.Összehasonlítás.Fejlesztőprogram használata formafelismeréshez, azonosításhoz, megkülönböztetéshez. | *Technika, életvitel és gyakorlat:* vonalzó használata. |
| Testek (kocka, téglatest).Tulajdonságok, kapcsolatok, azonosságok és különbözőségek.Tulajdonságokat bemutató animációk lejátszása, megtekintése, értelmezése.  | Testek válogatása és osztályozása megadott szempontok szerint.Testek építése szabadon és adott feltételek szerint, tulajdonságaik megfigyelése. A tér- és síkbeli tájékozódó képesség alapozása érzékszervi megfigyelések segítségével.Szemponttartás. Kreativitás fejlesztése. | *Technika, életvitel és gyakorlat:* testek építése. |
| Tájékozódás, helymeghatározás, irányok, irányváltoztatások. | Mozgási memória fejlesztése nagytesti mozgással, mozgássor megismétlése.Térbeli tájékozódás fejlesztése.Tájékozódás síkban (pl. füzetben, könyvben, négyzethálós papíron).Interaktív programok használata. | *Környezetismeret:* az osztályterem elhelyezkedése az iskolában, az iskola elhelyezkedése a településen.*Testnevelés és sport:* térbeli tudatosság, elhelyezkedés a térben, mozgásirány, útvonal, kiterjedés. |
| Összehasonlítások a gyakorlatban: rövidebb-hosszabb, magasabb-alacsonyabb. | Összehasonlítás, azonosítás, megkülönböztetés.Együttműködő képesség fejlesztése (pl. tanulók magasságának összemérése). | *Környezetismeret:* közvetlen környezetünk mérhető tulajdonságai. |
| Hosszúság, tömeg, űrtartalom idő. Mérőszám és mértékegység.Mérőeszközök.Mérések alkalmi és szabvány egységekkel: hosszúság, tömeg, űrtartalom, idő.Szabvány mértékegységek megismerése: cm, dm, m, dkg, kg, cl, dl, l, perc, óra, nap, hét, hónap, év.Mennyiségek becslése. | A becslés és mérés képességének fejlesztése gyakorlati tapasztalatszerzés alapján. Mérőeszközök használata gyakorlati mérésekre.Azonos mennyiségek mérése különböző mértékegységekkel.Különböző mennyiségek mérése azonos egységgel. Mennyiségek közötti összefüggések megfigyeltetése tevékenykedtetéssel. | *Testnevelés és sport; ének-zene:* időtartam mérése egységes tempójú mozgással, hanggal, szabványegységekkel. *Környezetismeret:* hosszúság, tömeg, űrtartalom, idő és mértékegységeik. |
| A gyerekeknek szóló legelterjedtebb elektronikus szolgáltatások megismerése. | Pl. irányított keresés ma már nem használatos mértékegységekről. |  |
| Átváltások szomszédos mértékegységek között, mérőszám és mértékegység viszonya. | Mennyiségek közötti összefüggések megfigyelése.Tárgyak, személyek, alakzatok összehasonlítása mennyiségi tulajdonságaik alapján (magasság, szélesség, hosszúság, tömeg, űrtartalom).Interaktív programok használata. | *Környezetismeret; technika, életvitel és gyakorlat:* mérések a mindennapokban. |
| **Kulcsfogalmak/ fogalmak** | Egyenes és görbe vonal, szimmetria, mértékegység, mérőszám, hosszúság, űrtartalom, tömeg, idő, mérőeszköz, síkidom, test. Becslés, átváltás. |

|  |  |  |
| --- | --- | --- |
| **Tematikai egység/ Fejlesztési cél** | **5. Statisztika, valószínűség** | **Órakeret****10 óra** |
| **Előzetes tudás** | Adatok gyűjtése megfigyelt történésekről. |
| **A tematikai egység nevelési-fejlesztési céljai** | Közös munka (páros- és csoportmunka) vállalása. Együttműködés, egymásra figyelés. A világ megismerésének igénye. Önismeret: pontosság, tervszerűség, monotonitás tűrése. |
| **Ismeretek** | **Fejlesztési követelmények** | **Kapcsolódási pontok** |
| Valószínűségi megfigyelések, játékok, kísérletek. | A matematikai tevékenységek iránti érdeklődés felkeltése matematikai játékok segítségével.Sejtések megfogalmazása, divergens gondolkodás. |  |
| Tapasztalatszerzés a véletlenről és a biztosról. | Tudatos megfigyelés.A gondolkodás és a nyelv összefonódása. |  |
| Események, ismétlődések játékos tevékenység során. | Célirányos, akaratlagos figyelem fejlesztése. |  |
| A lehetetlen fogalmának tapasztalati előkészítése. | Adatgyűjtés célirányos megválasztásával a környezettudatos gondolkodás fejlesztése. |  |
| Statisztika.Adatok gyűjtése megfigyelt történésekről, mért vagy számlált adatok lejegyzése táblázatba. | Események megfigyelése.Szokások kialakítása az adatok lejegyzésére.Adatokról megállapítások megfogalmazása: egyenlő adatok, legkisebb, legnagyobb adat kiválasztása.Adatgyűjtés elektronikus információforrások segítségével. Információforrások, adattárak használata. |  |
| **Kulcsfogalmak/ fogalmak** | Véletlen, biztos, lehetetlen, táblázat, statisztika, adat. |

|  |  |
| --- | --- |
| **A fejlesztés várt eredményei a két évfolyamos ciklus végén** | *Gondolkodási és megismerési módszerek** Halmazok összehasonlítása az elemek száma szerint. Halmazalkotás.
* Állítások igazságtartalmának eldöntése. Állítások megfogalmazása.
* Összehasonlítás, azonosítás, megkülönböztetés. Közös tulajdonság felismerése, megnevezése.
* Több, kevesebb, ugyannyi fogalmának helyes használata.
* Néhány elem sorba rendezése próbálgatással.

*Számtan, algebra** Számok írása, olvasása (100-as számkör). Helyi érték ismerete.
* Római számok írása, olvasása (I, V, X).
* Számok helye a számegyenesen. Számszomszédok értése. Természetes számok nagyság szerinti összehasonlítása.
* Számok képzése, bontása helyi érték szerint.
* Matematikai jelek: +, –, •, :, =, <, >, ( ) ismerete, használata.
* Összeadás, kivonás, szorzás, osztás szóban és írásban.
* Szorzótábla ismerete a százas számkörben.
* A műveletek sorrendjének ismerete.
* Szöveges feladat értelmezése, megjelenítése rajz segítségével, leírása számokkal.
* Páros és páratlan számok megkülönböztetése.
* Szimbólumok használata matematikai szöveg leírására, az ismeretlen szimbólum kiszámítása.

*Összefüggések, függvények, sorozatok** Növekvő és csökkenő számsorozatok szabályának felismerése, a sorozat folytatása.
* Számpárok közötti kapcsolatok felismerése.

*Geometria** Vonalak (egyenes, görbe) ismerete.
* A test és a síkidom megkülönböztetése.
* Testek építése szabadon és megadott feltételek szerint.
* Tájékozódási képesség, irányok ismerete.
* A hosszúság, az űrtartalom, a tömeg és az idő mérése. A szabvány mértékegységek: cm, dm, m, cl, dl, l, dkg, kg, perc, óra, nap, hét, hónap, év. Átváltások szomszédos mértékegységek között. Mennyiségek közötti összefüggések felismerése. Mérőeszközök használata.

*Valószínűség, statisztika** Adatokról megállapítások megfogalmazása.
 |

**3–4. évfolyam**

|  |  |  |
| --- | --- | --- |
| **Tematikai egység/ Fejlesztési cél** | **1. Gondolkodási módszerek, halmazok, matematikai logika, kombinatorika, gráfok** | **Órakeret****5 óra + folyamatos** |
| **Előzetes tudás** | Halmazok összehasonlítása.Állítások igazságtartalmának eldöntése.Több, kevesebb, ugyannyi fogalma.Alakzatok szimmetriájának megfigyelése.Néhány elem sorba rendezése próbálgatással. |
| **A tematikai egység nevelési-fejlesztési céljai** | Összehasonlítás, azonosítás, megkülönböztetés.Halmazszemlélet fejlesztése.Nyelvhasználat előtti kommunikáció, eljátszás mint a gondolatok kifejezése, ezek megértése.Rajz, kirakás értelmezése, a lejátszott történés visszaidézése. |
| **Ismeretek** | **Fejlesztési követelmények** | **Kapcsolódási pontok** |
| Adott tulajdonságú elemek halmazba rendezése konkrét elemek esetén.Halmazba tartozó elemek közös tulajdonságainak felismerése, megnevezése. | Megfigyelésben, mérésben, számlálásban, számolásban gyűjtött adatok, elemek halmazba rendezése. A logikai „és”, „vagy” szavak használata állítások megfogalmazásában. Összehasonlítás, következtetés, absztrahálás. | *Környezetismeret:* élőlények csoportosítása megadott szempontok szerint.  |
| A számítógép működésének bemutatása (be- és kikapcsolás, egér, billentyűzet használata). | Ismerkedés az adott informatikai környezettel. |  |
| Annak eldöntése, hogy egy elem beletartozik-e egy adott halmazba.Alaphalmaz és részhalmaz fogalmának tapasztalati előkészítése. | Osztályozás egy, illetve egyszerre két szempont szerint. Síkidomok halmazokba rendezése tulajdonságaik alapján.Sorozatok létrehozása, folytatása, kiegészítése adott szempont szerint.A gondolkodás és a nyelv összefonódása, kölcsönhatása. |  |
| Tantárgyi fejlesztőprogram használata a halmazba soroláshoz. | Osztályozás egy, illetve egyszerre két szempont szerint.  |  |
| Néhány elem sorba rendezése, az összes eset megtalálása. próbálgatással. | Konkretizálás képességének fejlesztése.  | *Ének-zene:* dallammotívumok sorba rendezése. |
| Kulcsfogalmak/ fogalmak | Halmaz, összehasonlítás, csoportosítás, sorba rendezés. |

|  |  |  |
| --- | --- | --- |
| **Tematikai egység/ Fejlesztési cél** | **2. Számelmélet, algebra** | **Órakeret****141 óra** |
| **Előzetes tudás** | Számok írása, olvasása (100-as számkör). Helyi érték.Római számok írása, olvasása (I, V, X).Számok helye a számegyenesen. Számszomszédok. Természetes számok nagyság szerinti összehasonlítása.Számok képzése, bontása helyi érték szerint.Páros és páratlan számok. Matematikai jelek: +, –, •, :, =, <, >, ( ).Összeadás, kivonás, szorzás, osztás szóban és írásban.Szorzótábla ismerete a százas számkörben.A műveletek sorrendje.Szöveges feladat értelmezése, megjelenítése rajz segítségével, leírása számokkal.Szimbólumok használata matematikai szöveg leírására, az ismeretlen szimbólum kiszámítása. |
| **A tematikai egység nevelési-fejlesztési céljai** | Elnevezések, megállapodások, jelölések értése, kezelése. Számok nagyságrendje és helyi értéke.Számok helyes leírása, olvasása 10000-ig. Számok nagyságrendjének és helyi értékének biztos ismerete. Számok képzése, helyi érték szerinti bontása. A helyes műveleti sorrend ismerete és alkalmazása a négy alapművelet körében. A tízes, százas, ezres számszomszédok meghatározása. A kerekítés és becslés eszközként való alkalmazása. Ellenőrzés, önellenőrzés, az eredményért való felelősségvállalás.Igény kialakítása a matematika értékeinek és eredményeinek megismerésére. A szorzótábla biztos ismerete. |
| **Ismeretek** | **Fejlesztési követelmények** | **Kapcsolódási pontok** |
| Számfogalom kialakítása 1000-es, illetve 10 000-es számkörben.Számok írása, olvasása 1000-ig, illetve 10 000-ig. | Tájékozódás az adott számkörben. Számmemória fejlesztése. | *Magyar nyelv és irodalom:* számok helyesírása. |
| Számok helye, közelítő helye a számegyenesen, számszomszédok, kerekítés.Alaki, helyi és valódi érték.Számok képzése, bontása helyi érték szerint.Természetes számok nagyság szerinti összehasonlítása. | Emlékezet fejlesztése, tájékozódás a számegyenesen. |  |
| Számítógépes, interaktív táblához kapcsolódó oktatóprogramok alkalmazása – lehetőség szerint. | Tájékozódás a számegyenesen. |  |
| Számok összeg-, különbség-, szorzat- és hányados alakja. | Megértett állításokra, szabályokra való emlékezés. Tények közti kapcsolatok, viszonyok, összefüggések felidézése. |  |
| A negatív szám fogalmának tapasztalati úton történő előkészítése.Negatív számok a mindennapi életben (hőmérséklet, adósság). | Negatív számokkal való ismerkedés tapasztalati úton a számegyenes, a hiány és a hőmérséklet segítségével.Adósság, készpénz, vagyoni helyzet fogalmának értelmezése. A negatív szám fogalmának elmélyítése. | *Környezetismeret:* hőmérséklet és mérése, Celsius-skála (fagypont alatti, fagypont feletti hőmérséklet). |
| Matematikai oktató program használata – lehetőség szerint. |  |  |
| Számok tulajdonságai: oszthatóság 5-tel és 10-zel. | Számok összehasonlítása, szétválogatása az oszthatósági tulajdonság szerint. |  |
| Műveletek közötti kapcsolatok: összeadás, kivonás, szorzás, osztás.Fejszámolás: összeadás, kivonás, legfeljebb háromjegyű, nullára végződő számokkal.Fejszámolás: szorzás, osztás tízzel, százzal és ezerrel.Írásbeli összeadás, kivonás három- és négyjegyű számokkal.Írásbeli szorzás és osztás egy- és kétjegyű számmal. | Az ellenőrzési igény kialakítása, a műveletek közötti kapcsolatok megfigyelésén keresztül.A pontos feladatvégzés igényének fejlesztése.A figyelem terjedelmének és tartósságának növelése; tudatos, célirányos figyelem. A fejszámolás biztonságos használata. A szorzótáblák gyakorlása.Analógiák felismerése, keresése, kialakítása.Írásbeli műveletek alkalmazás szintű felhasználása.A tanult műveletek elvégzésének gyakorlása, ellenőrzése. | *Magyar nyelv és irodalom*: kérdések, problémák, válaszok helyes megfogalmazása. |
| Matematikai fejlesztőprogram használata – lehetőség szerint. |  |  |
| Összeg, különbség, szorzat, hányados becslése, a ,,közelítő” érték fogalmának és jelének bevezetése. | Jelek szerepe, használata.Becslés a tagok, tényezők, osztó, osztandó megfelelő kerekítésével. | *Magyar nyelv és irodalom:* jelek szerepe, használata. |
| Műveleti tulajdonságok: tagok, tényezők felcserélhetősége, csoportosíthatósága, összeg és különbség, valamint szorzat és hányados változásai. | Változó helyzetek megfigyelése, műveletek tárgyi megjelenítése. |  |
| Zárójel használata; összeg és különbség szorzása, osztása. Műveleti sorrend. | Feladattartás és feladatmegoldási sebesség fejlesztése. Megismert szabályokra való emlékezés.Oktatóprogram alkalmazása a műveleti sorrend bemutatására. |  |
| Szimbólumok használata matematikai szöveg leírására, az ismeretlen szimbólum kiszámítása, ellenőrzés. | Matematikai modellek megértése.Önértékelés, önellenőrzés.Gondolatmenet követése, oksági kapcsolatok keresése, megértése. |  |
| Törtek fogalmának tapasztalati előkészítése.Törtek a mindennapi életben: 2, 3, 4, 10, 100 nevezőjű törtek megnevezése, lejegyzése szöveggel. | Közös munka (páros, kis csoportos munka, csoportmunka), együttműködés vállalása. Törtekkel kapcsolatos oktató program használata.Törtek előállítása hajtogatással, nyírással, rajzzal, színezéssel.Animáció lejátszása törtek előállításához. |  |
| Szöveges feladatok.Többféle megoldási mód keresése. | A szöveg értelmezése, adatok kigyűjtése, megoldási terv készítése. Becslés.Megoldás próbálgatással, számolással, következtetéssel. Ellenőrzés, az eredmény realitásának vizsgálata.A szövegértéshez szükséges nyelvi, logikai szerkezetek fokozatos megismerése.Adatok lejegyzése, rendezése, ábrázolása.Összefüggések felismerése.Válasz megfogalmazása szóban, írásban. | *Magyar nyelv és irodalom:* az írott szöveg megértése, adatok keresése, információk kiemelése. |
| Római számok.A római számok története.Számjelek bevezetése.Római számok írása, olvasása I, V, X, L, C, D, M jelekkel. | Irányított keresés római számok használatáról. | *Környezetismeret:* a lakóhely története; a római számok megfigyelése régi épületeken. |
| A gyerekeknek szóló legelterjedtebb elektronikus szolgáltatások megismerése. |  |  |
| Kulcsfogalmak/ fogalmak | Számszomszéd, kerekítés, közelítő érték, műveleti sorrend. Három- és négyjegyű szám. Tört szám, negatív szám. Becslés, ellenőrzés. Római szám. Alaki, helyi és valódi érték. |

|  |  |  |
| --- | --- | --- |
| **Tematikai egység/ Fejlesztési cél** | **3. Függvények, az analízis elemei** | **Órakeret****32 óra** |
| **Előzetes tudás** | Sorozat szabályának felismerése, folytatása.Növekvő és csökkenő számsorozatok.Számpárok közötti kapcsolatok felismerése. |
| **A tematikai egység nevelési-fejlesztési céljai** | Matematikai modellek készítése. Sorozatok felismerése, létrehozása. |
| **Ismeretek** | **Fejlesztési követelmények** | **Kapcsolódási pontok** |
| Sorozat szabályának felismerése. | Adott szabályú sorozat folytatása.Összefüggések keresése az egyszerű sorozatok elemei között.Sorozatok néhány hiányzó vagy megadott sorszámú elemének kiszámítása.Sorozatok képzési szabályának keresése, kifejezése szavakkal. Oktatóprogram használata sorozat szabályának felismeréséhez, folytatásához.A figyelem és a memória fejlesztése.Szabályfelismerés.Az önállóság fejlesztése a gondolkodási műveletek alkalmazásában. Az anyanyelv és a szaknyelv használatának fejlesztése.Adott utasítás követése, figyelem tartóssága. Saját gondolatok megfogalmazása, mások gondolatmenetének végighallgatása. | *Vizuális kultúra:* periodicitás felismerése sordíszekben, népi motívumokban. |
| Összefüggések, kapcsolatok táblázat adatai között.Tapasztalati adatok lejegyzése, táblázatba rendezése.  | Kapcsolatok, szabályok keresése táblázat adatai között.Táblázat adatainak értelmezése.Tapasztalati adatok lejegyzése, táblázatba rendezése. A folytatásra vonatkozó sejtések megfogalmazása.Az általánosításra való törekvés. A kifejezőkészség alakítása: világos, rövid fogalmazás.Az absztrakciós képesség alapozása. | *Környezetismeret:* adatok gyűjtése az állatvilágból (állati rekordok).*Testnevelés és sport:* sporteredmények mint adatok. |
| Grafikonok. | Grafikonok adatainak leolvasása.Grafikonok készítése.Matematikai összefüggések felismerése. | *Környezetismeret*: hőmérsékleti grafikonok készítése. |
| Kulcsfogalmak/ fogalmak | Táblázat, grafikon. Sorozat. Szabály, kapcsolat. |

|  |  |  |
| --- | --- | --- |
| **Tematikai egység /Fejlesztési cél** | **4. Geometria** | **Órakeret****47 óra** |
| **Előzetes tudás** | Vonalak (egyenes, görbe).Térbeli alakzatok. A test és a síkidom megkülönböztetése.Szimmetria: tengelyesen szimmetrikus alakzatok megfigyelése.A hosszúság, az űrtartalom, a tömeg és az idő mérése. A szabvány mértékegységek: cm, dm, m, cl, dl, l, dkg, kg, perc, óra, nap, hét, hónap, év. Átváltások szomszédos mértékegységek között. Mennyiségek közötti összefüggések felismerése. Mérőeszközök használata. |
| **A tematikai egység nevelési-fejlesztési céljai** | Térbeli és síkbeli tájékozódás továbbfejlesztése. Feltételeknek megfelelő alkotások elképzelése elkészítésük előtt, a tényleges alkotás összevetése az elképzelttel. A matematika és a valóság kapcsolatának építése. Mérőeszközök és mértékegységek önálló használata. Érzékelés, észlelés pontosságának fejlesztése.A szimmetria felismerése a valóságban: tárgyakon, természetben, művészeti alkotásokon. Esztétikai érzék fejlesztése. A körző és a vonalzó célszerű használata. |
| **Ismeretek** | **Fejlesztési követelmények** | **Kapcsolódási pontok** |
| Egyenesek kölcsönös helyzetének megfigyelése tapasztalati úton: metsző és párhuzamos egyenesek. A szakasz fogalmának előkészítése.A szakasz és mérése. | Tapasztalatszerzés, érvelés. | *Technika, életvitel és gyakorlat*: hajtogatás. |
| Háromszög, négyzet és téglalap felismerése.A téglalap és négyzet tulajdonságai: csúcsok száma, oldalak száma. | Háromszögek, négyszögek előállítása rajzolással szabadon vagy egy-két tulajdonság megadásával. Egyedi tulajdonságok kiemelése.Formafelismerés, azonosítás, megkülönböztetés. | *Vizuális kultúra*: mozaikkép alkotása előre elkészített háromszögek, négyszögek felhasználásával. |
| A képszerkesztő program néhány rajzeszközének ismerete, a funkciók azonosítása, gyakorlati alkalmazása.Egyszerű rajzok, ábrák elkészítése.A rajzos dokumentum nyomtatása. | A tanult síkidomok rajzolása képszerkesztő program segítségével.A feladat megoldásához szükséges, mások által összeépített alkalmazói környezet használata. |  |
| A téglalap és a négyzet kerületének kiszámítása.  | Ismeretek alkalmazása az újabb ismeretek megszerzésében. | *Környezetismeret:* kerületszámítás a közvetlen környezetünkben (szoba, kert). |
| Négyzet, téglalap területének mérése különféle egységekkel, területlefedéssel.A területszámítás fogalmának előkészítése. | Többféle megoldási mód keresése, az alternatív megoldások összevetése. | *Környezetismeret:* tapasztalatgyűjtés a mindennapi életből pl. szőnyegezés, burkolás a lakásban, kertben. |
| A kör fogalmának tapasztalati előkészítése. | A körző használata (játékos formák készítése).Kör létrehozása, felismerése, jellemzői. | *Ének-zene*: körjátékok.*Vizuális kultúra*: a kör megjelenése művészeti alkotásokban.  |
| Az egybevágóság fogalmának előkészítése. | Tengelyesen tükrös alakzatok létrehozása tevékenységgel.Az alkotóképesség fejlesztése.Megfigyelések kifejezése válogatással, megfogalmazással.A pontosság igényének felkeltése.Geometriai dinamikus szerkesztőprogram használata interaktív táblán. | Szimmetria a természetben.*Vizuális kultúra:* szimmetria a műalkotásokban. |
| Tájékozódás síkban, térben. | Tájékozódás pl. az iskolában és környékén. Mozgássor megismétlése, mozgási memória fejlesztése.Térbeli tájékozódási képességet fejlesztő, egyszerű rajzolóprogramok bemutatása.Egyszerű problémák megoldása részben tanári segítséggel, részben önállóan. | *Környezetismeret:* tájékozódás közvetlen környezetünkben. Égtájak ismeretének gyakorlati alkalmazása. |
| Testek geometriai tulajdonságai, hálója. | Testek építése szabadon és adott feltételek szerint.Testek szétválogatása egy-két tulajdonság szerint.Alkotóképesség fejlesztése.Kreatív gondolkodás fejlesztése. Térlátás fejlesztése az alakzatok különféle előállításával.Sík- és térgeometriai megfigyelések elemzése, megfogalmazása a tanult matematikai szaknyelv segítségével. | *Technika, életvitel és gyakorlat:* dobozokból bútorok építése.*Vizuális kultúra:* a körülöttünk lévő mesterséges és természetes környezet formavilágának megfigyelése és rekonstrukciója. |
| Téglatest és kocka felismerése, jellemzői.Rubik-kocka.Testháló kiterítése téglatest, kocka esetében. | Megfigyelés, tulajdonságok számbavétele.Összehasonlítás, azonosságok, különbözőségek megállapítása.Finommotoros mozgáskoordinációk fejlesztése. | *Technika, életvitel és gyakorlat*: dobókocka, téglatest alakú doboz készítése. |
| Készségfejlesztő oktatóprogramok, logikai játékok indítása, használata önállóan vagy segítséggel, belépés és szabályos kilépés a programból. | Számítógépes játékok, egyszerű fejlesztő szoftverekmegismertetése. |  |
| A gömb felismerése, jellemzői. | Tapasztalatgyűjtés.A gömb létrehozása. | *Technika, életvitel és gyakorlat*: gyurma vagy kókuszgolyó készítése.*Környezetismeret*: gömb alakú gyümölcsök.*Testnevelés és sport:* labdák. |
| Mérések alkalmi egységekkel.Mérés szabvány egységekkel: mm, km, ml, cl, hl, g, t. | Összehasonlítások végzése a valóság tárgyairól, alakzatokról, dolgokról.Mennyiségi jellemzők felismerése, a különbségek észrevétele.Adott tárgy, elrendezés, kép más nézőpontból való elképzelése. | *Környezetismeret:* gyakorlati mérések közvetlen környezetünkben (tömeg-, hosszúságmérés).Csomagolóanyagok, dobozok tömege. |
| Az idő mérése: másodperc.Időpont és időtartam megkülönböztetése. | Tájékozódás az időben:a múlt, jelen, jövő, mint folytonosan változó fogalmak, pl. előtte, utána, korábban, később megértése, használata.Időtartam mérése egyenletes tempójú mozgással, hanggal, szabványos egységekkel (másodperc, perc, óra, nap, hét, hónap, év).Fejlesztőprogram használata méréshez.Időpont és időtartam tapasztalati úton történő megkülönböztetése. A családban történtek elhelyezése az időben. | *Testnevelés és sport*: időre futás.*Ének-zene*: metronóm.*Környezetismeret*; technika, *életvitel és gyakorlat*: napirend, családi ünnepek, események ismétlődése.*Magyar nyelv és irodalom:* változó helyzetek, időben lejátszódó történések megfigyelése, az időbeliség tudatosítása. |
| Egység és mérőszám kapcsolata. Mérés az egységek többszöröseivel.Át- és beváltások végrehajtott mérések esetén.Átváltások szomszédos mértékegységek között.A mértékegységek használata és átváltása szöveges és számfeladatokban. | A pontosság mértékének kifejezése gyakorlati mérésekben.A mértékegység és mérőszám kapcsolata, összefüggésük megfigyelése és elmélyítése.Mérések a gyakorlatban, mérések a családban.Fejlesztőprogram használata mértékegységek átváltásához. | *Technika, életvitel és gyakorlat:* elkészíthető munkadarabok megtervezése mérés és modellezés segítségével. *Környezetismeret;* *technika*, *életvitel és gyakorlat:* háztartásban használatos gyakorlati mérések (sütés-főzés hozzávalói). |
| Kulcsfogalmak/ fogalmak | Metsző és párhuzamos egyenesek, szakasz, szög, háromszög, téglalap, négyzet, kerület, terület, téglatest, kocka, testháló, tükrös alakzat, időpont, időtartam, kör, gömb, mértékegység, tonna, másodperc, km, mm. |

|  |  |  |
| --- | --- | --- |
| **Tematikai egység/ Fejlesztési cél** | **5. Statisztika, valószínűség** | **Órakeret****10** óra |
| **Előzetes tudás** | Adatokról megállapítások megfogalmazása.Valószínűségi megfigyelések, játékok kísérletek.Tapasztalatszerzés a véletlenről és a biztosról. |
| **A tematikai egység nevelési-fejlesztési céljai** | Rendszerszemlélet, valószínűségi és statisztikai gondolkodás alapozása. A problémamegoldó gondolkodás fejlesztése. |
| **Ismeretek** | **Fejlesztési követelmények** | **Kapcsolódási pontok** |
| Adatok megfigyelése, gyűjtése, rendezése, rögzítése, ábrázolása grafikonon. | Tapasztalatok szerzésével későbbi fogalomalkotás előkészítése.A képi grafikus információk feldolgozása, forráskezelés. | *Környezetismeret:* meteorológiai adatok lejegyzése, ábrázolása. |
| Számtani közép, átlag fogalmának bevezetése. | Néhány szám számtani közepének értelmezése, az „átlag” fogalmának bevezetése, használata adatok együttesének jellemzésére. | *Környezetismeret*: hőmérsékleti és csapadékátlagok. |
| A biztos, a lehetséges és a lehetetlen események értelmezése. | Próbálgatások, sejtések, indoklások, tippelések, tárgyi tevékenységek. A lehetséges és lehetetlen tapasztalati úton való értelmezése. A biztos és véletlen megkülönböztetése. |  |
| Valószínűségi játékok, kísérletek, megfigyelések. Gyakoriság.Oszlopdiagram.A valószínűség fogalmának tapasztalati előkészítése. | Események gyakoriságának megállapítása kísérletek végzésével, ábrázolása oszlopdiagramon.Sejtés megfogalmazása adott számú kísérletben. A kísérleti eredmények összevetése a sejtéssel, az eltérés megállapítása és magyarázata.A gyakoriság, a valószínű, kevésbé valószínű értelmezése gyakorlati példákon.Információszerezés az internetről, irányított keresés.Diagramokhoz kapcsolódó információk keresése, értelmezése. | *Környezetismeret:* természeti jelenségek előfordulása és valószínűsége.*Magyar nyelv és irodalom:*a kifejezőkészség alakítása (világos, rövid megfogalmazás). |
| Kulcsfogalmak/ fogalmak | Valószínű, biztos, lehetetlen, lehet, de nem biztos.Átlag. Grafikon, oszlopdiagram. Gyakoriság. |

|  |  |
| --- | --- |
| **A fejlesztés várt eredményei a két évfolyamos ciklus végén** | *Gondolkodási és megismerési módszerek** Adott tulajdonságú elemek halmazba rendezése.
* Halmazba tartozó elemek közös tulajdonságainak felismerése, megnevezése.
* Annak eldöntése, hogy egy elem beletartozik-e egy adott halmazba.
* A változás értelmezése egyszerű matematikai tartalmú szövegben.
* Az összes eset megtalálása (próbálgatással).

*Számtan, algebra** Számok írása, olvasása (10 000-es számkör). Helyi érték, alaki érték, valódi érték fogalma 10 000-es számkörben.
* Negatív számok a mindennapi életben (hőmérséklet, adósság).
* Törtek a mindennapi életben: 2, 3, 4, 10, 100 nevezőjű törtek megnevezése, lejegyzése szöveggel, előállítása hajtogatással, nyírással, rajzzal, színezéssel.
* Természetes számok nagyság szerinti összehasonlítása 10 000-es számkörben.
* Mennyiségek közötti összefüggések észrevétele tevékenységekben.
* A matematika különböző területein az ésszerű becslés és a kerekítés alkalmazása.
* Fejben számolás százas számkörben.
* A szorzótábla biztos ismerete 100-as számkörben.
* Fejben számolás 10 000-ig nullákra végződő egyszerű esetekben.
* Összeg, különbség, szorzat, hányados fogalmának ismerete. Műveletek tulajdonságainak, tagok, illetve tényezők felcserélhetőségének alkalmazása. Műveleti sorrend ismerete, alkalmazása.
* Négyjegyű számok összeadása, kivonása, szorzás egy- és kétjegyű, osztás egyjegyű számmal írásban.
* Műveletek ellenőrzése.
* Szöveges feladat: a szöveg értelmezése, adatok kigyűjtése, megoldási terv, becslés, ellenőrzés, az eredmény realitásának vizsgálata.
* Többszörös, osztó, maradék fogalmának ismerete.

*Összefüggések, függvények, sorozatok** Szabályfelismerés, szabálykövetés. Növekvő és csökkenő számsorozatok felismerése, készítése.
* Összefüggések keresése az egyszerű sorozatok elemei között.
* A szabály megfogalmazása egyszerű formában, a hiányzó elemek pótlása.

*Geometria** Egyenesek kölcsönös helyzetének felismerése: metsző és párhuzamos egyenesek.
* A szabvány mértékegységek: mm, km, ml, cl, hl, g, t, másodperc. Átváltások szomszédos mértékegységek között.
* Hosszúság, távolság és idő mérése (egyszerű gyakorlati példák).
* Háromszög, négyzet, téglalap, sokszög létrehozása egyszerű módszerekkel, felismerésük, jellemzőik.
* Kör fogalmának tapasztalati ismerete.
* A test és a síkidom közötti különbség megértése.
* Kocka, téglatest, felismerése, létrehozása, jellemzői.
* Gömb felismerése.
* Tükrös alakzatok és tengelyes szimmetria előállítása hajtogatással, nyírással, rajzzal, színezéssel.
* Négyzet, téglalap kerülete.
* Négyzet, téglalap területének mérése különféle egységekkel, területlefedéssel.

*Valószínűség, statisztika** Tapasztalati adatok lejegyzése, táblázatba rendezése. Táblázat adatainak értelmezése.
* Adatgyűjtés, adatok lejegyzése, diagram leolvasása.
* Valószínűségi játékok, kísérletek értelmezése. Biztos, lehetetlen, lehet, de nem biztos tapasztalati ismerete.

*Informatikai ismeretek** Tanári segítséggel az életkorának megfelelő oktatási célú programok használata.
* Egy rajzoló program ismerte; egyszerű ábrák elkészítése, színezése.
* Együttműködés interaktív tábla használatánál.
 |